
RAPORT

asupra Propunerii legislative privind interzicerea autonomiei teritoriale și a oricărei forme de secesionism

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu Propunerea legislativă privind interzicerea autonomiei teritoriale și a oricărei forme de secesionism, trimisă cu adresa nr. Pl-x 152 din 2 martie 2015 şi  înregistrată cu nr. 4c-11/291  din 3 martie 2015.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 25 februarie 2015. 


Comisia pentru administrație publică și amenajarea teritoriului a transmis un aviz negativ cu nr. 4c-6/80 din 21 aprilie 2015.

Comisia pentru drepturile omului, culte și problemele minorităților naționale a transmis un aviz negativ cu nr. 4c-5/136 din 16 martie 2015.

Consiliul Legislativ, prin avizul nr. 801 din 8 iulie 2014, a avizat favorabil propunerea legislativă, cu observații și propuneri.

Guvernul României a transmis un punct de vedere prin care nu susţine adoptarea propunerii legislative.

Propunerea legislativă are ca obiect de reglementare interzicerea, sub sancțiune penală, a oricărui demers sub formă de mitinguri, manifestații publice, dezbateri, inițiative politice sau civice prin care este susținută autonomia teritorială sau orice formă de secesionism, precum și a afișării, în același scop de steaguri, însemne, pancarde, bannere sau afișe, indiferent de împrejurare sau circumstanțe.
 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 2 februarie 2016. 
La dezbateri au fost prezenţi 22 deputaţi, din totalul de 25 de membri ai Comisiei juridice, de disciplină şi imunităţi.
La dezbaterile comisiei a fost prezent, în calitate de invitat, domnul Tiberiu Trifan, secretar de stat în cadrul Ministerului Afacerilor Interne.
Cu ocazia dezbaterilor, s-a constatat că prin inițiativa legislativă se propune o restrângere a exercitării dreptului de liberă exprimare și a dreptului la libertatea întrunirilor și a dreptului la asociere a cărei nerespectare se sancționează cu închisoarea de la un an la 5 ani, pedeapsă similară omorului din culpă. Această măsură apare ca fiind excesivă raportată la modalitățile de comitere a faptelor enumerate, sancționarea penală a unor astfel de modalități de exprimare pașnică a libertății de expresie sau a libertății de întrunire și de asociere nefiind compatibilă cu standardele CEDO. S-a apreciat, de asemenea, că în legislația română există suficiente prevederi legale care sancționează fapte de natura celor ce fac obiectul inițiativei legislative.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi (un vot împotrivă, o abținere), să supună plenului Camerei Deputaţilor respingerea Propunerii legislative privind interzicerea autonomiei teritoriale și a oricărei forme de secesionism.
În raport cu obiectul şi conţinutul reglementării, propunerea legislativă face parte din categoria legilor organice.
                     
PREŞEDINTE,                                                              SECRETAR,

                 Bogdan Liviu CIUCĂ                                            Sorin Constantin STRAGEA                        
Consilier parlamentar, Paul Şerban

